Fil-Malti għandna l-espressjoni "bħan-nagħaġ ta' Bendu," u nħobbu nużawha biex niddeskrivu persuni li jitmexxew minn imneħirhom, li f'għemilhom jafu jikkupjaw biss lil ta' madwarhom, li ma jitolbux spjegazzjoni, li ma jaħsbux b'moħħhom, u li ma jixtarrux dak li jingħad lilhom. Nagħaġ ta' Bendu fid-dinja hawn kemm trid. Kieku ma kinx hawn daqstant nagħaġ, illum hawn inqas amministrazzjonijiet korrotti, inqas distakk bejn il-klassijiet soċjali, u inqas tbatija b'mod ġenerali. F'pajjiżi dittatorjali huwa kruċjali li l-poplu jkun qisu merħla nagħaġ. Fil-fatt mingħajr nagħaġ din is-sistema amministrattiva ma tistax taħdem. Iżda f'pajjiż demokratiku n-nagħaġ m'hemmx posthom. Pajjiż demokratiku għandu bżonn poplu li jkun il-kuntrarju tan-nagħaġ. Sistema demokratika tista' biss tkun suċċess jekk il-poplu jkun wieħed li jaħseb, jew fi kliem ieħor, poplu tal-ħsieb. Din il-frażi tidwi l-kliem tal-mibki Manwel Dimech, li għaraf l-importanza tal-ħsieb kritiku. "Imsejkna aħna jekk ma nsirux poplu tal-ħsieb," kien kiteb dwarna l-Maltin. Huwa għalhekk inkwetanti li llum hemm xi wħud li qed jitkażaw għaliex l-istudenti tagħna qed jiġu inkoraġġuti biex jaħsbu b'moħħhom u jibnu l-opinjoni tagħhom li tkun ibbażata fuq il-fatti u fuq argumenti li jagħmlu sens. Artiklu f'ġurnal lokali rrapporta li numru ta' studenti kienu "xxukjati" b'titlu ta' mistoqsija għal essej tal-Ingliż fil-Livell Avvanzat. Dan it-titlu kien jitratta l-immigrazzjoni llegali, u ġie preżentat fil-forma ta' kwotazzjoni, flimkien ma' għażla ta' seba' titli oħra. Dan ifisser li min ma kinx komdu jikteb dwar dan is-suġġett, seta' faċilment jagħżel suġġett ieħor. It-titlu li "qajjem tħassib" kien estratt minn diskors ta' politiku Amerikan, u kien jgħid hekk: "L-immigrazzjoni illegali hija kriżi għal pajjiżna. Hija bieb miftuħ għad-drogi, kriminali, u terroristi potenzjali biex jidħlu f'pajjiżna. Qed tkun ta' piż għall-ekonomija tagħna billi żżid l-ispejjeż fuq il-ġudikatura, is-saħħa, u s-sistema edukattiva." Il-ħsieb wara dan it-titlu kien bla dubju li jġiegħel lill-istudent jippreżenta argumenti validi li jkunu favur din l-istqarrija jew argumenti kontra tagħha. L-għażla hija f'idejn l-istudent. L-istudent lanqas ma huwa obbligat li jieħu pożizzjoni favur jew kontra, għax huwa liberu li jżomm il-kitba tiegħu newtrali billi jippreżenta ż-żewġ naħat tal-argument. Mitlub jikkummenta, il-Ministeru għall-Edukazzjoni sostna li l-istudenti li qed jagħmlu l-eżamijiet fil-livell avvanzat għandhom tmintax-il sena, u jinsabu fuq l-għatba tal-edukazzjoni terzjarja. Il-Ministeru saħaq li ma jagħmilx sens li dawn l-istudenti jinżammu 'l bogħod minn temi kontroversjali, meta dawn se jkollhom mhux biss jiffaċċjaw din ir-realtà, imma wkoll jipparteċipaw fiha u jagħtu kontribut bħala membri attivi f'soċjetà kontemporanja. U din hija t-triq 'il quddiem għall-edukazzjoni; li trawwem studenti bi ħsieb kritiku li jkunu kapaċi jibdlu s-soċjetà f'waħda aħjar milli sabuha, u mhux li jħallu dak li hu mportanti f'idejn ħaddieħor, b'diżinteress lejn dak li qed jiġri madwarhom. Is-sistema edukattiva tagħna ma tistax tibqa' tipproduċi iktar nagħaġ. Dawk li jridu poplu mimli nagħaġ huma dawk li għandhom għal qalbhom interessi personali, u mhux l-interessi tal-pajjiż preżent u futur.